
Text rozhodnutia
Súd: Krajský súd Banská Bystrica Spisová značka: 20Sd/191/2015 Identifikačné číslo súdneho spisu: 6015200843 Dátum vydania rozhodnutia: 20. 01. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015200843.1
ROZSUDOK V MENE SLOVENSKEJ REPUBLIKY
Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: O. X., nar. XX. B. XXXX, bytom B. X, XXX XX P. W., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava, o preskúmanie rozhodnutia o invalidnom dôchodku takto
r o z h o d o l :
Rozhodnutie odporkyne č. XXX XXX XXXX X zo dňa 2. júna 2015 z r u š u j e podľa § 250l ods. 2, a § 250j ods. 2, písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania.
o d ô v o d n e n i e :
Odporkyňa rozhodnutím č. XXX XXX XXXX X z 02.06.2015 podľa § 70 a § 82 zákona č. 461/2003 Z. z. o sociálnom poistení v znení neskorších predpisov /zsp/ priznala navrhovateľke invalidný dôchodok od 08.05.2015 v sume 179,30 Eur mesačne.
Odporkyňa v odôvodnení rozhodnutia okrem iného uviedla, že podľa posudku posudkového lekára SP pobočka Veľký Krtíš zo dňa 19.05.2015 u navrhovateľky je miera poklesu schopnosti vykonávať zárobkovú činnosť určená na 60 % v porovnaní so zdravou fyzickou osobou.
Navrhovateľka podala proti tomuto rozhodnutiu v zákonom stanovenej lehote návrh na preskúmanie s odvolaním sa na zlý zdravotný stav a predložila súdu kópie lekárskych nálezov.
Odporkyňa v písomnom stanovisku zo dňa 29.10.2015 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne.
Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 20.01.2016 v zmysle § 250l OSP, oboznámil sa s pripojenými listinnými dôkazmi, vypočul navrhovateľku, vec preskúmal v neprítomnosti odporkyne a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie.
Navrhovateľka na pojednávaní trvala na dôvodoch uvedených v podanom opravnom prostriedku a uviedla, že jej pribudla nová diagnóza syndróm chladných rúk a nôh.
Súd ospravedlnil neprítomnosť odporkyne na pojednávaní a pri rozhodovaní vo veci prihliadol na dôvody uvedené v písomnom stanovisku.
Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pričom starostlivo prihliada na všetko, čo vyšlo za konania najavo, včítane toho, čo uviedli účastníci.
Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok
Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie.
Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z.
Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári.
Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne.
Na základe opravného prostriedku bol zdravotný stav navrhovateľky opätovne posúdený posudková lekárka SP - ú so sídlom v Banskej Bystrici v posudku zo dňa 20.10.2015 so záverom, že je invalidná s 60 % mierou poklesu schopnosti vykonávať zárobkovú činnosť. Posudková lekárka ako rozhodujúce zdravotné postihnutie uviedla kapitola V - duševné choroby a poruchy správania, položka 4 - neurotické, stresové a somatoformné poruchy, písm. b/ - ťažké formy. V posudku boli ďalej uvedené nasledujúce choroby: zmiešaná úzkostná a depresívna poruchy, špecifické poruchy osobnosti, depresívna epizóda, skolióza, bolesť chrbta - dorzalgie, chronický lumboischiadický syndróm, opakované vykĺbenie pravého ramena, aj po operácii, osteoporóza bez patologickej fraktúry. Posudková lekárka v celkovom posudku uviedla, že u navrhovateľky sú v ostatnom období v popredí psychické problémy s ambulantnou liečbou od 1.12.2014 pred obrazom epizódy ťažkej depresie bez psychotických príznakov. V 03/2015 bolo realizované aj psychologické vyšetrenie, kde v popredí sú uvedené príznaky úzkosti u akcentovanej afektívne labilnej osobnosti. V súlade s psychologickým nálezom bol aj stav psychiatrom prehodnotený na zmiešanú úzkostnú a depresívnu poruchu. S odstupom po ambulantnej liečbe niekoľko mesiacov bez dosiahnutia želateľnej kompenzácie, preto liečba opakovane upravovaná, avšak nie sú využité všetky terapeutické možnosti včítane hospitalizácie ako aj psychoterapie, preto naďalej z tohto dôvodu stanovila mieru poklesu schopnosti vykonávať zárobkovú činnosť na dolnej hranici 60 %. Pridružené somatické ochorenia nie sú takého charakteru, aby odôvodňovali percentuálne zvýšenie. Posudková lekárka v pracovnej rekomandácii uviedla, môže vykonávať prácu len v prostredí bez psychickej a fyzickej záťaže, ľahšie práce v chránenej dielni.
Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie.
Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti.
Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania.
Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne.
Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť.
V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci.
Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi.
Posudkoví lekári posúdili rozhodujúce zdravotné postihnutie navrhovateľky na dolnej hranici z dôvodu, že neboli využité všetky terapeutické možnosti.
Všeobecné posudkové hľadisko pri kapitole V. - duševné choroby a poruchy správania uvádza, že pri stanovení poklesu schopnosti zárobkovej činnosti je potrebné prihliadať na vývoj osobnosti v afektívnej, emocionálnej oblasti, na schopnosti adaptácie, na vplyvy prostredia, možnosti pracovného a sociálneho zaradenia.
Z uvedeného nesporne vyplýva, že posudkoví lekári pri určení miery poklesu schopnosti vykonávať zárobkovú činnosť nerešpektovali zákonom stanovené všeobecné posudkové hľadisko a určili si vlastné kritéria.
Súd mal z psychiatrických nálezov v konaní preukázané, že navrhovateľka trpí na nasledovné diagnózy: F 32.2 epizóda ťažkej depresie bez psychotických príznakov, F 60.8 anakastická, sebaneistá porucha osobnosti,
Súd z psychologického nálezu zistil, že navrhovateľka je osobnosť akcentovaná, afektívne labilná, t. č. s príznakmi exhauscie a ťažkej anxiety.
Súd z neurologických nálezov zistil, že navrhovateľka trpí na nasledujúce diagnózy: lumbalgia vertebrogenes, CB syndróm s radikul. dráždením C 6-7 bilat, tremor HK v.s. psychogénnej etiol, tetania neurogenes, scoliosis, M Scheuermann, depresia v liečbe psychiatra, sy chron, únavy, lux. art. HS I. dx.
Posudkoví lekári v posudkoch uviedli, že pridružené somatické ochorenia nie sú takého charakteru, aby odôvodňovali percentuálne zvýšenie.
Napríklad pre ochorenie M. Scheuermann je v kapitole XV, oddiel E, položka č. 6 /určené rozpätie miery poklesu schopnosti vykonávať zárobkovú činnosť od 10 % do 20 %/.
Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení, zdravotný stav navrhovateľky nebol posúdený objektívne, komplexne a presvedčivo v zmysle § 71 zákona č. 461/2003 Z. z. o sociálnom poistení.
Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/, d/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľky v zmysle záverov tohto rozhodnutia a vo veci rozhodne a rozhodnutie riadne odôvodní.
Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu trov konania.
Poučenie:
Proti tomuto rozsudku nie je prípustné odvolanie .

